**Vyhlásenie predkladateľa**

Návrh zákona, ktorým sa mení a dopĺňa zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony sa predkladá s rozporom s Asociáciou zamestnávateľských zväzov a združení Slovenskej republiky, ktoré predložili v rámci medzirezortného pripomienkového konania tieto zásadné pripomienky, na ktorých sa s predkladateľov v rámci rozporového konania konaného na ministerskej úrovni dňa 13. februára 2019 nedohodlo:

1. Asociácia zamestnávateľských zväzov a združení navrhuje s poukazom na znenie Dôvodovej správy Osobitná časť k bodu 31 vylúčiť poskytovanie asistencie alebo sprievodu tejto osobe ambulanciou DZS. Vid. Cl. II bod 5 znenie písmen a) a d). Odôvodnenie: Spresnenie znenia zákona.

*Odôvodnenie Ministerstva zdravotníctva Slovenskej republiky:*

*Ministerstvo zdravotníctva Slovenskej republiky považuje za dôležité, aby osobe, ktorá je prepravovaná ambulanciou dopravnej zdravotnej služby bola poskytnutá asistencia. Za asistenciu sa považuje, že v prípade ak pacientov zdravotný stav bude vyžadovať doprovod až do prirodzeného sociálneho prostredia, zamestnanec ambulancie dopravnej zdravotnej služby takémuto pacientovi takúto asistenciu poskytne; v prípade kedy bude pacientov zdravotný stav vyžadovať asistenciu viacerých zamestnancov, napr. pri bariérovom prístupe, tak poskytovateľ ambulancie dopravnej zdravotnej služby zabezpečí asistenciu dvoch a viacerých zamestnancov. Návrh predpokladá, že poskytovateľ zdravotnej starostlivosti zvolí, či pacientov zdravotný stav bude nevyžadovať neodkladnú prepravu alebo prepravu ambulanciou dopravnej zdravotnej služby.*

1. Asociácia zamestnávateľských zväzov a združení konštatuje, že v Čl. II bod 5. § 14 ods. 1 zákona č. 576/2004 Z. z. nie je stanovená žiadna cena, ceny za prepravu pre jednotlivé typy sú dohodnuté s príslušnou ZP. Rovnako nie je upravená cena prevozov na základe pokynov operačného strediska záchrannej zdravotnej. Navrhujeme doplniť právnu úpravu v zmysle vyššie uvedeného. Odôvodnenie: Doplnenie úpravy návrhu zákona.

*Odôvodnenie Ministerstva zdravotníctva Slovenskej republiky: Ministerstvo zdravotníctva Slovenskej republiky v súčasnej novele neplánuje cenovú reguláciu tejto služby, nakoľko keďže v súčasnosti je táto služba poskytovaná na základe živnosti vydávanej Ministerstvom vnútra Slovenskej republiky a v súčasnosti poskytovanie takejto služby nie je poskytovaním zdravotnej starostlivosti, nie je možné zistiť počet prevádzkovateľov na území Slovenskej republiky ani počet vozidiel vykonávajúcich takúto dopravu. Z tohto dôvodu v prvej časti procesu, Ministerstvo zdravotníctva Slovenskej republiky ponecháva voľnosť zdravotným poisťovniam na uzavretie zmlúv o poskytovaní dopravenej zdravotnej služby a zároveň aj dohodnutí úhrady za poskytovanie takejto služby, rovnako ako aj ponecháva voľnosť v potrebe zazmluvnenia poskytovateľov prevádzkujúcich ambulanciu dopravnej zdravotnej služby na území Slovenskej republiky. Máme za to, že až po výstupných údajoch o počte zazmluvnených poskytovateľov prevádzkujúcich ambulancie dopravnej zdravotnej služby od zdravotných poisťovní je možné, v druhej časti procesu, pristúpiť k cenovej regulácii.*

1. Asociácia zamestnávateľských zväzov a združení k bodu 10, ktorým sa mení a dopĺňa § 12 odsekmi 16 a 17 Navrhovaný odsek 16 písm. b) navrhuje nahradiť týmto textom: b) má vlastnícke alebo užívacie právo k najmenej piatim ambulanciám dopravnej zdravotnej služby. Odôvodnenie: Domnievame sa, že požiadavka, aby žiadateľ povolenia na prevádzkovanie ambulancie dopravnej zdravotnej služby vlastnil najmenej 10 ambulancii je diskriminačná. Vylučuje z možnosti poskytovania týchto služieb menších prevádzkovateľov ( nemocnice), ktorý doposiaľ uspokojivo tieto služby poskytovali a majú vytvorené priestorové, personálne, materiálno-technické a logistické predpoklady na výkon tejto služby.

*Odôvodnenie Ministerstva zdravotníctva Slovenskej republiky: Ministerstvo zdravotníctva Slovenskej republiky na základe zásadnej pripomienky Protimonopolného úradu vypustilo počet ambulancií dopravnej zdravotnej služby ako podmienku pre vydanie povolenia, nakoľko protimonopolný úrad Slovenskej republiky považoval stanovenie počtu ambulancií dopravnej zdravotnej služby za diskriminačné voči menším poskytovateľom takejto služby.*

1. Asociácia zamestnávateľských zväzov a združení k bodu 15 ktorým dopĺňa § 13 o odsek 10 Ustanovenie písm. e odseku 10 navrhuje nahradiť týmto textom: e) údaj o počte ambulancií dopravnej zdravotnej služby, pričom počet ambulancií dopravnej zdravotnej služby nemôže byť nižší ako päť. Odôvodnenie: V zmysle Legislatívnych pravidiel vlády SR navrhovaný zákon má obsahovať takú štruktúru, aby práva a právne povinnosti, ktoré sa fyzickým osobám a právnickým osobám ustanovia, dotvárali alebo rozvíjali jestvujúcu sústavu práv a povinností v súlade s ich doterajšou štruktúrou tak, že sa nestanú vnútorne protirečivými.

*Odôvodnenie Ministerstva zdravotníctva Slovenskej republiky: Ministerstvo zdravotníctva Slovenskej republiky na základe zásadnej pripomienky Protimonopolného úradu vypustilo počet ambulancií dopravnej zdravotnej služby ako podmienku pre vydanie povolenia, nakoľko protimonopolný úrad Slovenskej republiky považoval stanovenie počtu ambulancií dopravnej zdravotnej služby za diskriminačné voči menším poskytovateľom takejto služby.*